Άγγελος Χαριστέας

Ο **Άγγελος Χαριστέας** (Στρυμωνικό Σερρών, 9 Φεβρουαρίου 1980) είναι Έλληνας πρώην διεθνής ποδοσφαιριστής και νυν αντιπεριφερειάρχης Εθελοντισμού και Νεολαίας στην Περιφέρεια Κεντρικής Μακεδονίας.

## Συλλογική καριέρα
### Στρυμών και Άρης Θεσσαλονίκης
Ξεκίνησε τη καριέρα του από τη τοπική ομάδα του Στρυμωνικού, τον Πολιτιστικό Αθλητικό Σύλλογο «Στρυμών», από όπου μεταπήδησε στον Άρη Θεσσαλονίκης το 1997. Τον Ιανουάριο του 1998 δόθηκε δανεικός στον Αθηναϊκό για έξι μήνες. Με την επιστροφή του στην ομάδα της Θεσσαλονίκης την ίδια χρονιά, του δόθηκαν αρκετές ευκαιρίες και συνέχισε τη καριέρα του στον Άρη μέχρι και το 2002, με το ενδιαφέρον αρκετών ευρωπαϊκών ομάδων να εκδηλώνεται πολλαπλές φορές.

### Βέρντερ Βρέμης
Το 2002, η Βέρντερ Βρέμης τον απέκτησε με περιπετειώδη τρόπο, έναντι 3 εκατομμύρια ευρώ καθώς οι διαπραγματεύσεις της μετεγγραφής του έγιναν από τον τότε πρόεδρο του Άρη, Ιωάννη Ζαχουδάνη και παρόλο που οι δύο πλευρές συμφώνησαν τη μετακίνηση του Χαριστέα στη γερμανική ομάδα, λόγω αγνώστων επιπλοκών, η ΠΑΕ Άρης ουδέποτε συγκέντρωσε τα κέρδη της μετεγγραφής. Από το 2002 έως το 2005 αγωνίστηκε με τη γερμανική ομάδα σε 66 αγώνες, σκόραρε 18 τέρματα και κατέκτησε ένα νταμπλ (Πρωτάθλημα και Κύπελλο Γερμανίας).

### Άγιαξ
Το 2005 μετακόμισε στην Ολλανδία και στον Άγιαξ, με σχεδόν 5 εκατομμύρια όπου τη πρώτη του χρονιά είχε θετικές εμφανίσεις, σημειώνοντας οκτώ τέρματα. Ωστόσο την επόμενη χρονιά παραγκωνίστηκε και βρέθηκε εκτός πλάνων του τότε προπονητή Χενκ Τεν Κάτε, με αποτέλεσμα να αποχωρήσει, συμμετέχοντας συνολικά σε 31 αγώνες πρωταθλήματος και δώδεκα τέρματα.

### Φέγενορντ
Η περίοδος 2006-07 βρήκε τον Χαριστέα στην επίσης ολλανδική Φέγενορντ, όπου ολοκλήρωσε τη χρόνια σημειώνοντας συνολικά 10 τέρματα.

### Νυρεμβέργη
Το 2007 συμφώνησε να συνεχίσει την καριέρα του στη γερμανική Νυρεμβέργη, με το συνολικό κόστος της μετεγγραφής του να αγγίζει τα 2,5 εκατομμύρια ευρώ. Το 2009, έκανε ένα σύντομο πέρασμα ως δανεικός από την επίσης γερμανική Μπάγιερν Λεβερκούζεν με την οποία συμμετείχε σε 13 αγώνες, συμμετέχοντας στον τελικό κυπέλλου με αντίπαλο την πρώην ομάδα του Βέρντερ Βρέμης.

### Αρλ Αβινιόν
Τον Αύγουστο του 2010, υπέγραψε μονοετές συμβόλαιο με τη γαλλική Αρλ Αβινιόν, νεοφώτιστη στο Σαμπιονά, όπου βρήκε τον Άγγελο Μπασινά, πρώην συμπαίκτη του στην εθνική ομάδα της Ελλάδας. Η συνεργασία του με τη γαλλική ομάδα έλαβε τέλος στις 28 Νοεμβρίου 2010.

### Σάλκε
Τον Ιανουάριο του 2011, υπέγραψε συμβόλαιο με τη γερμανική Σάλκε, στην οποία αγωνίστηκε μέχρι το τέλος της περιόδου 2010-11, κατακτώντας το κύπελλο Γερμανίας και φτάνοντας μέχρι την ημιτελική φάση του Champions League. Στην παρθενική του συμμετοχή με τη Σάλκε κατάφερε να σκοράρει το νικητήριο τέρμα απέναντι στην Άιντραχτ Φρανκφούρτης.

### Παναιτωλικός
Την περίοδο 2011-12,  επέστρεψε στην Ελλάδα και αγωνίστηκε στον Παναιτωλικό, υπογράφοντας στις 27 Ιουλίου 2011 μονοετές συμβόλαιο.

### Αλ Νασρ
Στα τέλη Φεβρουαρίου 2013 υπέγραψε με την ομάδα των Ηνωμένων Αραβικών Εμιράτων, Αλ Νασρ, έναντι 500.000 ευρώ για τέσσερις μήνες, γνωρίζοντας θερμή υποδοχή από τους φιλάθλους της ομάδας κατά την άφιξή του στο αεροδρόμιο. Αυτή ήταν και η τελευταία του ομάδα πριν αποσυρθεί από την ενεργό δράση.

## Διεθνής καριέρα

Το ντεμπούτο του με την Ελλάδα πραγματοποιήθηκε στις 28 Φεβρουαρίου 2001 στη φιλική αναμέτρηση εναντίον της Ρωσίας που διεξήχθη στο Ηράκλειο Κρήτης (3-3), όπου σημείωσε τα δύο από τα τρία τέρματα της ελληνικής ομάδας, υπό την καθοδήγηση του Βασίλη Δανιήλ. 

Υπήρξε βασικότατο στέλεχος της Ελλάδας στην προκριματική φάση του Euro 2004, σημειώνοντας το νικητήριο τέρμα στην εντός έδρας αναμέτρηση εναντίον της  Ουκρανίας (1-0). 

Στην τελική φάση της διοργάνωσης στην Πορτογαλία και τη θριαμβευτική πορεία που ακολούθησε, αγωνίστηκε και στους έξι αγώνες που έδωσε η ελληνική ομάδα. Τα τρία τέρματα που σημείωσε απέναντι σε ισχυρές ομάδες - φαβορί (στη φάση των ομίλων με την Ισπανία, στα προημιτελικά με τη Γαλλία και στον τελικό με την Πορτογαλία) βοήθησαν την Ελλάδα να κατακτήσει τον τίτλο, αλλά οδήγησαν και τον ίδιο να αποκτήσει φήμη και αναγνώριση ως ένας από τους σημαντικότερους Έλληνες ποδοσφαιριστές όλων των εποχών.
 
Με το εθνόσημο αγωνίστηκε από το 2001 μέχρι το 2011 και ήταν σχεδόν πάντα στις βασικές επιλογές για την ενδεκάδα, επί θητείας Ότο Ρεχάγκελ. Αγωνίστηκε επίσης στο Euro 2008, όπου σημείωσε το μοναδικό τέρμα της Ελλάδας στη διοργάνωση απέναντι στη μετέπειτα τροπαιούχο Ισπανία, καθώς και στον εναρκτήριο αγώνα με τη Νότια Κορέα στο Μουντιάλ 2010 που διεξήχθη στη Νότια Αφρική.

Καθοριστικής σημασίας αποδείχθηκε και το τελευταίο του τέρμα με τη γαλανόλευκη φανέλα, στον εκτός έδρας αγώνα των προκριματικών του Euro 2012 απέναντι στη Γεωργία, με το οποίο έδωσε τη νίκη στην Ελλάδα με 2-1 και "σφράγισε" την απευθείας πρόκριση της ομάδας στα τελικά της διοργάνωσης.

## Μετά την ενεργό καριέρα
Με την απόσυρσή του από το ενεργό ποδόσφαιρο, ο Χαριστέας στηρίζει, μεταξύ άλλων, δραστηριότητες κατά της βίας και για τον αθλητισμό νέων καθώς και τον αθλητισμό βετεράνων. Τον Σεπτέμβριο 2023 συμμετείχε μαζί με ποδοσφαιριστές της Πρωταθλήτριας Ευρώπης του 2004 σε φιλικό παιχνίδι με την ομάδα τον Παλαιμάχων Ποδοσφαιριστών Απόλλων Κρύας Βρύσης

## Προσωπική ζωή
Από το 2005 μέχρι το 2019 ήταν παντρεμένος με την Βαρβάρα Βουτσουκάκη (πρώην Χαριστέα), με την οποία απέκτησε δύο κόρες: την Καλλιόπη (γενν. 2010) και την Ελένη (γενν. 2015). Το διαζύγιο του γνωστοποιήθηκε τον Οκτώβριο του 2024.

## Στατιστικά στοιχεία ανά περίοδο

### Σύλλογοι

### Εθνική Ελλάδας

## Τίτλοι
* **2004** Ευρωπαϊκό Πρωτάθλημα με την Ελλάδα 
* **2004** Πρωτάθλημα Γερμανίας με τη Βέρντερ Βρέμης
* **2004** Κύπελλο Γερμανίας με τη Βέρντερ Βρέμης
* **2006** Κύπελλο Ολλανδίας με τον Άγιαξ
* **2006** Σούπερ Καπ Ολλανδίας με τον Άγιαξ
* **2011** Κύπελλο Γερμανίας με τη Σάλκε

## Παραπομπές


## Πηγές
* Η καριέρα του Άγγελου Χαριστέα στο National Football Teams
* Το προφίλ του Άγγελου Χαριστέα στο transfermarkt
* Ανδρέας Μπόμης, *Αυτή είναι η ιστορία της Εθνικής Ελλάδας* Εκδόσεις Ερεχθηίδας, Αθήνα 2009

Κατηγορία:Έλληνες ποδοσφαιριστές
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Αθηναϊκού
Κατηγορία:Ποδοσφαιριστές Βέρντερ Βρέμης
Κατηγορία:Ποδοσφαιριστές ΑΦΚ Άγιαξ
Κατηγορία:Ποδοσφαιριστές Μπάγερ Λεβερκούζεν
Κατηγορία:Ποδοσφαιριστές ΦΚ Σάλκε 04
Κατηγορία:Ποδοσφαιριστές ΑΚ Αρλ-Αβινιόν
Κατηγορία:Ποδοσφαιριστές Παναιτωλικού
Κατηγορία:Ποδοσφαιριστές Παγκοσμίου Κυπέλλου 2010
Κατηγορία:Ποδοσφαιριστές Ευρωπαϊκού Πρωταθλήματος 2008
Κατηγορία:Ποδοσφαιριστές Ευρωπαϊκού Πρωταθλήματος 2004
Κατηγορία:Ποδοσφαιριστές Λιγκ 1
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Μπούντεσλιγκα
Κατηγορία:Ποδοσφαιριστές Κυπέλλου Συνομοσπονδιών FIFA 2005
Κατηγορία:Ποδοσφαιριστές Φέγενορντ
Κατηγορία:Ποδοσφαιριστές Αλ Νασρ Ριάντ
Κατηγορία:Ποδοσφαιριστές Φούτμπολ Λιγκ (Ελλάδα)
Κατηγορία:Έλληνες ποδοσφαιριστές στο εξωτερικό
Κατηγορία:Ξένοι ποδοσφαιριστές στην Ολλανδία
Κατηγορία:Ξένοι ποδοσφαιριστές στη Γαλλία
Κατηγορία:Ξένοι ποδοσφαιριστές στη Σαουδική Αραβία
Κατηγορία:Παίκτες νικητές Ευρωπαϊκού Πρωταθλήματος Ποδοσφαίρου
Κατηγορία:Θεματικοί αντιπεριφερειάρχες Κεντρικής Μακεδονίας
Κατηγορία:Περιφερειακοί Σύμβουλοι Κεντρικής Μακεδονίας